Mestské zastupiteľstvo v Košiciach uznesením č. 284 prijatým na svojom VIII. rokovaní dňa 14. decembra 2015 podľa § 6 zákona č. 369/1990 Zb. o obecnom zriadení v znení neskorších predpisov a zákona č. 582/2004 Z. z. o miestnych daniach a miestnom poplatku za komunálne odpady v znení neskorších predpisov ustanovuje:
Čl. I
     Všeobecne záväzné nariadenie mesta Košice č. 131 o miestnom poplatku za komunálne odpady a drobné stavebné odpady na území mesta Košice prijaté uznesením Mestského zastupiteľstva v Košiciach č. 442/2012 v znení uznesenia Mestského zastupiteľstva v Košiciach č. 802/2013 a uznesenia Mestského zastupiteľstva v Košiciach č. 4/2014 sa mení a dopĺňa nasledovne:

1.	§ 2 ods. 1 znie:
,,(1) Poplatok sa na území mesta Košice (ďalej len ,,mesto“) platí za 
a) činnosti nakladania so zmesovým komunálnym odpadom,
b) činnosti nakladania s biologicky rozložiteľným komunálnym odpadom,
c) triedený zber zložiek komunálneho odpadu, na ktoré sa nevzťahuje rozšírená zodpovednosť výrobcov,
d) náklady spôsobené nedôsledným triedením oddelene zbieraných zložiek komunálneho odpadu, na ktoré sa vzťahuje rozšírená zodpovednosť výrobcov a
e) náklady presahujúce výšku obvyklých nákladov podľa osobitného predpisu.1)“. 

     Poznámka pod čiarou k odkazu 1 znie: 
„ 1) § 59 ods. 8 zákona č. 79/2015 Z. z. o odpadoch a o zmene a doplnení niektorých zákonov.“.
     Doterajší odkaz 1 sa označuje ako odkaz 2.

2.	V § 4 sa pripája nové písmeno c), ktoré znie:
  ,,c)  0,015 € za kilogram drobných stavených odpadov bez obsahu škodlivín pre poplatníka podľa § 2 ods. 2, písm. a) tohto nariadenia.“.

Čl. II

      Primátor mesta Košice sa splnomocňuje, aby vyhlásil úplné znenie Všeobecne záväzného nariadenia mesta Košice č. 131 o miestnom poplatku za komunálne odpady a drobné stavebné odpady na území mesta Košice schváleného uznesením Mestského zastupiteľstva v Košiciach č. 442/2012 ako vyplýva zo zmien a doplnení vykonaných uzneseniami Mestského zastupiteľstva v Košiciach č. 802/2013, č. 4/2014 a tohto uznesenia.

Čl. III
Účinnosť

     Tieto zmeny a doplnenia nadobúdajú účinnosť 1. januára 2016.

MUDr. Richard Raši, PhD., MPH
primátor mesta Košice

Zverejnené: 16.12.2015